Diplomatska ofanziva Kine 
Kina vodi diplomatsku ofanzivu na Bliskom istoku radi popravljanja odnosa sa arapskim zemljama
. Na redovnom brifingu kineskog ministarstva inostranih poslova, portparol Hong Lei je izneo detalje telefonskih razgovora koje je šef kineske diplomatije ovih dana vodio sa generalnim sekretarom Arapske lige, kao i sa svojim kolegama iz Egipta, Saudijske Arabije i Alžira. Hong je istakao da je kineski ministar inostranih poslova apelovao na međunarodnu zajednicu da stvori uslove za pružanje humanitarne pomoći Siriji. Dodao je da Peking ceni ulogu Arapske lige u rešavanju krize i da je, kako se izrazio, „spreman da se založi za miroljubivo rešenje u što kraćem roku.“ Portparol je dalje kazao da je Kina duboko zabrinuta zbog eskalacije nasilja u Siriji. On je uputio oštre i direktne kritike sirijskoj vladi, koju mnogi u svetu smatraju odgovornom za ubijanje sopstvenog naroda. Hong je rekao da kineska vlada poziva sve strane u Siriji da okončaju nasilje, posebno ističući sirijsku vladu. Peking, kako je naveo, „poziva sirijsku vladu da poštuje razumne zahteve sirijskog naroda za sprovođenje reformi u zemlji.“ Kineski komentari došli su u jeku priprema nacrta nove rezolucije Saveta bezednosti o Siriji čiji cilj je okončanje borbi kako bi humanitarna pomoć mogla da dospe do opkoljenih gradova. Kina i Rusija su 4. februara stavile veto na rezoluciju UN-a u kojoj bio podržan zahtev Arapske lige da sirijski predsednik Bašar al-Asad siđe sa vlasti. Generalni sekretar Arapske lige Nabil Elarabi je tada rekao da su Kina i Rusija izgubile poverenje arapskog sveta zbog tog veta. Kina brani tu svoju odluku za koju kaže da je cilj bio da se izbegnu nove žrtve u Siriji, mada broj poginulih stalno raste. Portparol Hong nije rekao da li će Peking podržati novu rezoluciju UN-a, već samo to da bi bilo kakva nova akcija morala da bude u skladu sa poveljom Ujedinjenih nacija.